Lasse Rimmer

Lasse Rimmer Nielsen (født 26. marts 1972 i Aarhus) er en dansk standupkomiker, skuespiller, manuskriptforfatter og tv- og radiovært.

Som standupkomiker har han ry for et højt taletempo og en tendens til at improvisere med afsæt i samtale med publikum. Fra TV er han især kendt som en del af komikerholdet bag sketchprogrammet Casper & Mandrilaftalen, som vært på quizprogrammet JEOPARDY! fra 2000 til 2003 og som nyhedsoplæser i Live fra Bremen. Han er desuden kendt som vært på Morgenhyrderne på Radio 100FM. Han er også kendt som "Danmarks klogeste komiker" efter at hans IQ blev målt til over 150 i et tv-program.

Uddannelse 
Rimmer blev student fra Greve Gymnasium (omkring 1991). Han overvejede oprindeligt at studere teologi og blive præst. Han påbegyndte studier på både RUC og KU: dramaturgi, derefter filmvidenskab, men færdiggjorde det aldrig. Dertil kommer et mislykket forsøg på at blive optaget ved teaterskolen.

Karriere

Standup 
Lasse Rimmer debuterede som standupkomiker 15. juni 1993 på Café Din's i København og deltog i DM i Stand-Up samme sted i oktober samme år. Han kvalificerede sig til finalen uden dog at blive placeret i top tre.

Han medvirkede for første gang i velgørenhedsshowet Talegaver til Børn i 1994 og var senere vært på samme show i jubilæumsårene 2002 (med Lars Hjortshøj) og i 2007 (med Carsten Bang).

I februar til april 2003 var Lasse Rimmer og Mikael Wulff initiativtager til standupshowet Fem på flugt en landsdækkende turné afrundet af en række optrædener i Cirkusbygningen i København. Ud over Wulff og Rimmer medvirkede Carsten Bang, Omar Marzouk og Sebastian Dorset. Sidstnævnte som showets vært. Rimmer blev to gange (umiddelbart efter fødslen af hans første datter) afløst af Thomas Wivel . En dvd-udgivelse af Fem På Flugt solgte senere guld.

Radio 
Lasse Rimmer var en af de tre faste værter på morgenprogrammet Morgenhyrderne på Radio 100FM fra begyndelsen den 18. november 2003 til den 28. september 2007, hvor programmet blev sendt for sidste gang. Rimmer forlod jobbet som radiovært for at få mere tid til familien.

Sammen med Lars Hjortshøj og Andrea Elisabeth Rudolph modtog han Årets Ærespris 2005 (Dansk Radiopris) ved branchekonferencen Radio Days for Morgenhyrderne.

B.T. offentliggjorde den 26. februar 2007 resultatet af en rundspørge blandt 1206 danskere foretaget af Analyse Danmark. De udpegede Lasse Rimmer som Danmarks mest populære radiovært med 9.1% af stemmerne foran Nis Boesdal og Mads Steffensen begge med 8.4% af stemmerne. 

Den 23.juni 2008 afslørede Radio 100FM, at Lasse Rimmer igen er morgenvært på stationen fra den 18. august 2008, denne gang med medværterne Charlotte Vigel og Jacob Wilson. Lasse Rimmer stoppede igen den 11. september 2009.

TV 
Fra 1995 til 1998 skrev Lasse Rimmer tekster til forskellige tv-programmer for komikerkollegaerne Mette Lisby, Timm Vladimir og Gordon Kennedy på DR1, TV 2 og TV3. Han skrev og speakede også for En Sjov Halv Time, en række hjemmevideo-programmer på TV3 med skuespilleren Lise Lotte Lohmann som vært.

I december 1998 henvendte Casper Christensen sig til Rimmer med et tilbud om sammen at udtænke det program, der blev til DR2s Casper & Mandrilaftalen. De indlemmede Frank Hvam som holdets tredjemand, og snart efter kom en aftale i stand om også at bruge Christensens mangeårige samarbejdspartner Lars Hjortshøj.

I knap fire år (fra januar 2000 til november 2003) var Rimmer vært på TV 2's quizprogram JEOPARDY!. Samtidigt skrev han manuskripter til fire episoder af komedieserien Langt fra Las Vegas (Det sidste ord, Don't Wanna Lus You Now, Tino, Gunnar og en hel krukke bolsjer og Kammeratstolen) og stod sammen med Mikael Wulff for den programidé, der blev til DR2's Perforama, seks mockumentary-programmer med Anders Matthesen i forskellige bærende hovedroller. Hverken Wulff eller Rimmer medvirkede i den konkrete produktion af programmerne.

10. september 2005 deltog Rimmer som en af 10 indbudte kendte danskere i TV 2's Test Nationen, en tv-transmitteret IQ-test og opnåede den højest målte intelligenskvotient på 156 (standardafvigelse 24) blandt de i alt 262 deltagere i studiet.

Han var desuden vært på 10 udgaver af det populærvidenskablige quizprogram Er Du Rigtig Klog? i foråret 2006.

I 2007 og 2008 medvirkede han lejlighedsvis i DR2's kulturprogram Smagsdommerne.

Den 25 september 2009 begyndte det danske sketchshow Live fra Bremen, hvori Lasse både medvirker og er medforfatter. 

Hans talkshow Den Blinde Vinkel afløste Casper Christensens talkshow ALOHA! fra og med d. 18 februar 2011.

Rimmer har også været vært på Forklaring Følger på Discovery Channel. Fra 2015 og fremefter har Rimmer været vært på Krejlerkongen på TV2 Fri, hvor forskellige kendte mennesker skal gætte prisen på antikviteter og loppefund.

I 2022 medvirkede han i Fuhlendorff og de skøre riddere, hvor han spillede en præst i en fantasyverden, hvor to andre komikere var på en mission for Christian Fuhlendorff.

Film 
I Ole Bornedals spillefilm Fri os fra det onde, der blev optaget i maj og juni 2008, spilles den ene hovedrolle, Johannes, af Rimmer. I andre roller ses blandt andre Jens Andersen, Henrik Prip og Lene Nystrøm. Den modtog dog ikke særlig gode anmeldelser, og Rimmers rolle "hverken [ragede] op eller falder igennem".

Derudover har han blandt andet også lagt stemme til animationsfilmen Rejsen til Saturn og den danske version af Hr. Peabody & Sherman.

Teater 
I 2013 medvirkede Rimmer i forestillingen Robin in the Hood på Nørrebro Teater sammen med sangeren Wafande, danserne Sonic og Christel Stjernebjerg.

Podcast 
I 2014 startede han podcasten Verdens Bedste Filmklub, hvor han sammen med Michael Schøt, Jakob Svendsen og Jonas Schmidt begyndte at se de 250 bedst ratede film fra IMDb og taler om den bagefter. I anden sæson blev Jonas Schmidt skiftet ud med Mark Le Fêvre. Podcasten er indtil videre kun produceret i to sæsoner med sammenlagt 17 afsnit.

Privatliv 
Han var gift med Lene Dahlquist i en årrække. Sammen har de to døtre, Pippi og Hedvig, fra henholdsvis 2003 og 2007. Han blev skilt fra Dahlquist i 2007.

I 2008 mødte han den 17 år yngre Nanna Heisel, og de blev kærester samme år. I 2015 meddelte han, at forholdet var forbi. I en kort periode datede han bloggeren Nikita Klæstrup, der er 20 år yngre end ham.

I 2015 afslørede han, at han var blevet kæreste med den 20 år yngre Line Hoffmeyer. Et år senere flyttede de sammen, og i november 2017 offentliggjorde han at de skulle giftes.
Lasse Rimmer og Line Hoffmeyer blev borgerligt viet i Aarhus den 24. august 2019., men offentliggjorde i 2021, at de skulle skilles. I 2022 fandt de kortvarigt sammen igen, hvorefter de forlod hinanden. I 2023 fandt de sammen igen og flyttede sammen igen.

Filmografi

Film

TV

Referencer

Eksterne henvisninger 
 
 

Komikere fra Danmark
Skuespillere fra Danmark
Studieværter fra Danmark
Standupkomikere fra Danmark
Tegnefilmsdubbere fra Danmark
Personer fra Aarhus